CELEX: 32021D0737
Language: lt
Date: 2021-05-04 00:00:00
Title: Komisijos įgyvendinimo sprendimas (ES) 2021/737 2021 m. gegužės 4 d. dėl veiksmo, kurio ėmėsi Austrijos federalinė klimato veiksmų, aplinkos, energetikos, judumo, inovacijų ir technologijų ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Biobor JF“, pratęsimo (pranešta dokumentu Nr. C(2021) 3015) (Tekstas autentiškas tik vokiečių kalba)

2021 5 6   
               
               
                  LT
               
               
                  Europos Sąjungos oficialusis leidinys
               
               
                  L 159/5
               
            
         KOMISIJOS ĮGYVENDINIMO SPRENDIMAS (ES) 2021/737
         2021 m. gegužės 4 d.
         dėl veiksmo, kurio ėmėsi Austrijos federalinė klimato veiksmų, aplinkos, energetikos, judumo, inovacijų ir technologijų ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Biobor JF“, pratęsimo
         
            
               (pranešta dokumentu Nr. C(2021) 3015)
            
         
         (Tekstas autentiškas tik vokiečių kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2020 m. birželio 24 d. Austrijos federalinė klimato veiksmų, aplinkos, energetikos, judumo, inovacijų ir technologijų ministerija (toliau – kompetentinga institucija) priėmė sprendimą pagal Reglamento (ES) Nr. 528/2012 55 straipsnio 1 dalies pirmą pastraipą leisti iki 2020 m. gruodžio 22 d. tiekti rinkai ir naudoti biocidinį produktą „Biobor JF“, kuriuo būtų antimikrobiškai apdorojami orlaivių degalų bakai ir degalų tiekimo sistemos (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. Dėl orlaivių degalų bakų ir degalų tiekimo sistemų mikrobiologinės taršos gali sutrikti orlaivio variklio veikimas ir kilti pavojus jo tinkamumui skraidyti, todėl gali kilti pavojus keleivių ir įgulos saugai. Dėl COVID-19 pandemijos ir su ja susijusių skrydžių apribojimų buvo laikinai parkuojama daug orlaivių. Dėl to, kad orlaiviai neskraido, padidėja jų mikrobiologinė tarša;
                  
               
                     (3)
                  
                  
                     „Biobor JF“ sudėtyje yra 2,2’-(1-metiltrimetilendioksi)bis-(4-metil-1,3,2-dioksaborinano) (CAS numeris 2665-13-6) ir 2,2’-oksibis (4,4,6-trimetil-1,3,2-dioksaborinano) (CAS numeris 14697-50-8) – veikliųjų medžiagų, kurios naudojamos 6-o tipo biocidiniuose produktuose kaip laikomiems produktams skirti konservantai, kaip apibrėžta Reglamento (ES) Nr. 528/2012 V priede. Kadangi šios veikliosios medžiagos neįtrauktos į Komisijos deleguotojo reglamento (ES) 1062/2014 (2) II priedo sąrašą, jos neįtrauktos į visų esamų veikliųjų medžiagų, kurių yra Reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programą. Todėl to reglamento 89 straipsnis joms netaikomas ir jos turi būti įvertintos ir patvirtintos prieš autorizuojant biocidinius produktus, kurių sudėtyje yra šių medžiagų, ir nacionaliniu lygmeniu;
                  
               
                     (4)
                  
                  
                     2020 m. gruodžio 7 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Motyvuotas prašymas buvo pateiktas susirūpinus, kad orlaivių degalų bakų ir degalų tiekimo sistemų mikrobiologinė tarša gali toliau kelti pavojų oro transporto saugai po 2020 m. gruodžio 22 d., ir buvo pagrįstas teiginiu, kad produktas „Biobor JF“ yra labai svarbus siekiant kontroliuoti tokią mikrobiologinę taršą;
                  
               
                     (5)
                  
                  
                     remiantis kompetentingos institucijos pateikta informacija, „Biobor JF“ yra vienintelis produktas, kurį galima naudoti mikrobiologinei taršai mažinti. Orlaivių ir variklių gamintojų rekomenduojamas vienintelis alternatyvus biocidinis produktas, kurį galima naudoti pagal šią paskirtį (Kathon™ FP 1.5), rinkai nebetiekiamas;
                  
               
                     (6)
                  
                  
                     kaip nurodė kompetentinga institucija, mechaniškai apdoroti degalų bakus ir degalų tiekimo sistemas galima tik iš dalies ir, remiantis gamintojo specifikacijomis, išvalius baką dažnai reikia panaudoti ir biocidinį produktą. Priklausomai nuo orlaivio tipo, bakams mechaniškai apdoroti gali prireikti daugiau kaip 200 žmogaus darbo valandų, t. y. orlaivio techninė priežiūra gali užtrukti kelias dienas;
                  
               
                     (7)
                  
                  
                     be to, atlikdami mechaninį apdorojimą, orlaivių mechanikai turi dirbti ankštame bake laikydamiesi daugybės atsargumo priemonių, o tai yra fiziškai ir protiškai labai sunkus darbas, todėl jį reikėtų kuo labiau sumažinti;
                  
               
                     (8)
                  
                  
                     remiantis Komisijos turima informacija, „Biobor JF“ gamintojas ėmėsi veiksmų, kad produktas būtų įprasta tvarka autorizuojamas, ir tikimasi, kad artimiausiu metu bus pateikta paraiška dėl jame esančių veikliųjų medžiagų patvirtinimo. Veikliųjų medžiagų patvirtinimas ir paskesnis biocidinio produkto autorizavimas leistų ilgam išspręsti šią problemą ateityje, tačiau šioms procedūroms užbaigti reikėtų daug laiko;
                  
               
                     (9)
                  
                  
                     nesant orlaivių degalų bakų ir degalų tiekimo sistemų mikrobiologinės taršos kontrolės, gali kilti pavojus oro transporto saugai, kurio negalima tinkamai suvaldyti naudojant kitą biocidinį produktą ar kitomis priemonėmis. Todėl tikslinga leisti kompetentingai institucijai pratęsti šį veiksmą;
                  
               
                     (10)
                  
                  
                     atsižvelgiant į tai, kad veiksmo galiojimas baigėsi 2020 m. gruodžio 22 d., šis sprendimas turėtų būti taikomas atgaline data;
                  
               
                     (11)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Austrijos federalinė klimato veiksmų, aplinkos, energetikos, judumo, inovacijų ir technologijų ministerija gali iki 2022 m. birželio 26 d. pratęsti veiksmą, kuriuo leidžiama tiekti rinkai ir naudoti biocidinį produktą „Biobor JF“, kuriuo būtų antimikrobiškai apdorojami orlaivių degalų bakai ir degalų tiekimo sistemos.
         
         
            2 straipsnis
            Šis sprendimas skirtas Austrijos federalinei klimato veiksmų, aplinkos, energetikos, judumo, inovacijų ir technologijų ministerijai.
            Jis taikomas nuo 2020 m. gruodžio 23 d.
         
         
            Priimta Briuselyje 2021 m. gegužės 4 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).